text: Ny regning til Esbjerg 
  18 februar 2015 kl. 19.14
  Den nye kommunale udligningsordning rammer Esbjerg, som i forvejen lider under en anstrengt økonomi. Det skriver Ugebrevet A4.
  Regningen for at flytte penge fra beskæftigelsessystemet over i det kommunale udligningssystem rammer tilfældigt og uretfærdigt. Det mener en række borgmestre. Mange kommuner mister millioner af kroner i 2016 og 2017. De ønsker en grundlæggende ændring af udlignings-systemet. Andre kommuner vinder store millionbeløb.
  I Esbjerg Kommune kan borgmester Johnny Søtrup (V) se frem til, at
  kommunens i forvejen pressede økonomi belastes med et tab på
  yderligere 26,1 millioner kroner over de næste to år.
  - Det er vi i bund og grund rigtig ærgerlige over, og det er på tide, at man
  lidt mere radikalt får kigget på det her udligningssystem. Man kan ikke
  gøre alle tilfredse, når man tager fra nogen for at give til andre, men man
  kan gøre det på en mere gennemskuelig måde, siger Johnny Søtrup.
  Langt mere glæde er der at spore i Horsens Kommune, der vinder på udligningsordningen. Det får dog ikke borgmester i Horsens Kommune Peter Sørensen (S) til at springe ud i overstadige jubelscener.
  - Som udgangspunkt kan jeg ikke rigtigt tillade mig andet end at være
  tilfreds, men jeg ville jo gerne have haft mere. Med den sidste
  udligningsreform fra 2012 mistede Horsens Kommune over 40 millioner
  kroner, og det var jo en katastrofe. Jeg noterer mig, at det nu ser ud som
  om, vi får lidt af det tabte tilbage, og det er selvfølgelig et plaster på
  såret, siger Peter Sørensen.
  